BTW มั่นใจผลงาน H2/59 ดีขึ้น หลังเดินหน้าประมูลงานต่อเนื่อง
BTW คาดผลประกอบการครึ่งปีหลังดีขึ้น หลังร่วมประมูลโครงการใหญ่ต่อเนื่อง ปัจจุบันตุน backlog แล้ว 1.5 พันลบ.
18 ส.ค. 2559

นายโชติก ศมีทินกรกุล ประธานเจ้าหน้าที่บริหารและผู้ร่วมก่อตั้ง บริษัท บีที เวลธ์ อินดัสตรีส์ จำกัด (มหาชน) หรือ BTW เปิดเผยว่า แนวโน้มผลประกอบการช่วงครึ่งปีหลังมีแนวโน้มที่ดีขึ้น เนื่องจากบริษัทได้เข้าร่วมประมูลงานโครงการใหญ่ทั้งในและต่างประเทศอย่างต่อเนื่อง
โดยเมื่อเร็วๆ นี้ บริษัท เบสท์เทค แอนด์ เอ็นจิเนียริ่ง จำกัด ซึ่งเป็นบริษัทแกนของ BTW เซ็นสัญญางานก่อสร้างแบบรับเหมาเบ็ดเสร็จ (Turnkey) เพื่อสร้างโรงไฟฟ้าพลังงานแสงอาทิตย์ (solar farm) พร้อมกัน 2 โรง คือ โรงไฟฟ้าพลังงานแสงอาทิตย์สหกรณ์การเกษตรเมืองตราด จังหวัดตราด และโรงไฟฟ้าพลังงานแสงอาทิตย์สหกรณ์การเกษตรบางสะพานน้อย จังหวัดประจวบคีรีขันธ์ ขนาดกำลังการผลิตติดตั้งโครงการละ 5 เมกะวัตต์ รวม 10 เมกกะวัตต์ มูลค่างานรวม 520 ล้านบาท ระยะเวลาดำเนินงานประมาณ 6 เดือน
“นับเป็นงานก่อสร้างโรงไฟฟ้าพลังงานแสงอาทิตย์แบบรับเหมาเบ็ดเสร็จทั้งโรงเป็นครั้งแรก ภายหลังจากที่กลุ่มบริษัทได้ดำเนินการศึกษาและพัฒนาระบบงานติตตั้งแผงโซล่าร์เซลล์และการก่อสร้างโรงไฟฟ้าพลังงานแสงอาทิตย์มาอย่างต่อเนื่อง”นายโชติก กล่าว
นอกจากนี้บริษัทยังได้รับงานเพิ่มเติมจากผู้รับเหมาหลักในโครงการก่อสร้างโรงไฟฟ้าแม่เมาะของการไฟฟ้าฝ่ายผลิตแห่งประเทศไทย ซึ่งบริษัทมีกำหนดการส่งมอบงานภายในสิ้นปีนี้ถึงต้นปีหน้า
สำหรับไตรมาส 2/59 สิ้นสุดวันที่ 30 มิ.ย.59 กลุ่มบริษัทมีโครงการที่อยู่ระหว่างดำเนินงานมูลค่ารวมประมาณ 2,041 ล้านบาท เป็นมูลค่างานที่ยังไม่รับรู้รายได้ (backlog) ราว 1,038 ล้านบาท ซึ่งเมื่อรวมกับโครงการก่อสร้างโรงไฟฟ้าพลังงานแสงอาทิตย์แบบรับเหมาเบ็ดเสร็จอีก 2 โครงการ จะมีมูลค่างานที่ยังไม่รับรู้รายได้รวมประมาณ 1,558 ล้านบาท
 